  Туспуктэм: vk.com (Удмурты Татарстана | Бигерысь удмуртъёс) Наталия Сильвестрова 17-тӥ инвожое Татарстанын Кукмор ёросысь Нӧръя черкогуртын удмуртъёслэн «Гырон быдтон» шулдыръяськонзы ортчоз. Куноос удмурт калыклэн лулчеберетэныз но сям-йылолъёсыныз тодматскыны быгатозы. Со сярысь ужрадэз радъясьёс ивортӥзы. Шулдыръяськонын Удмуртиысь фольклор кырӟанъя но эктонъя «Айкай» кун театр но «Шулдыр ӝыт» эстрада ансамбль, Татарстанысь но матысь улосъёсысь коллективъёс кырӟалозы-эктозы. Праздниклэн сцна вылаз нырысьсэ потозы удмурт лулчеберетъя «Мудорвай» вожвылъяськонын вормись но приз басьтӥсь пиналъёс. Озьы чеберлыкъя но быгатонлыкъя «Чеберина но Батыр» вожвылъяськон ортчоз. Отчы 16-25 аресъем бызьымтэ нылъёс но кышнояськымтэ пиос пыриськыны быгато. Куриськонъёсты 1-тӥ инвожоозь куто. 18 арес тырмымтэ одӥг яке тросгес пинал будэтӥсь удмурт семьяос понна «Шудо-буро удмурт семья» конкурс радъяськоз. Куриськонэз 4-тӥ инвожоозь келяны луоз. Тодэ вайытом, озьы ик удмурт егитъёслэн «БиГерд» улосвылкуспо форумазы куриськонъёсты кутон кутскиз. Тегъёс: удмуртъёс Лулчеберет йылолъёс Татарстан праздник  